**Førstehjælp for jægere**

**Formål:**

At sikre deltagerne efter kurset kan handle hurtigt og yde korrekt førstehjælp, hvis uheldet er ude. Kursisten skal selvstændigt kunne stoppe ulykken, yde livreddende førstehjælp, samt kunne lede en nødflytning af en tilskadekommet. Efter kurset udstedes førstehjælpsbevis godkendt af Dansk Førstehjælpsråd

**Indhold:**

Grundlæggende vil kurset omhandle hjerte-lungeredning og livreddende førstehjælp. Men samtidig vil de blive målrettet de ulykker jægere typisk kommer ud for. Overskrifterne på kurserne, vil derfor f.eks. være:

**Grundlæggende førstehjælp:**

Stands ulykken, sikring af ulykkested, alm. nødflytning, basal livredning (ABC), hjertelungeredning, alarmering, alm. og psykisk førstehjælp samt præsentation af Hjertestarter. **Jagtrelateret førstehjælp:**

Brud og faldulykker, nødflytning over større distancer, vådeskudsulykker, snitsår med knive forgiftningsulykker, dehydrering, høreskader, førstehjælp til jagtkammerater der pludselig får et anfald af epilepsi, astma eller sukkersyge.

**Sted:**  
Den lokale jagtforening eller et andet passende sted. Det skal være plads til praktiske øvelser.

**Praktisk orientering:**

Kursus afholdes mellem 16:00 og 22:00 på udvalgte datoer – se oversigten over mulige kursusdatoer.

Spisepause mellem 18:30 og 19.00, mindre pauser ad hoc. Værten for kurset skal sørge for mad og drikke til alle deltagere.

Den praktiske del af kurserne (situationsspil ol.) vil i det omfang det er muligt, blive afholdt udendørs. Sørg for varm og praktisk beklædning.

Undervisningen inden døre skal foregå i opvarmede lokaler med rene gulve, da en del af de praktiske opgaver foregår liggende på gulvet. Der skal desuden være siddepladser til alle deltagere.

**Målgruppe:** For at sikre størst mulig effekt af kurserne skal deltagerne være medlemmer af Danmarks Jægerforbund, som hjælper med at gennemføre f.eks. hundeprøver, mesterskaber, riffelprøver, haglprøver osv. Kredsene udvælger selv deres deltagere.

**Deltagerantal pr. kursus:** Min. 10 - maks. 16 personer.

**Underviser:** Jens Kock. Førstehjælpsinstruktør og ejer af Nødsporet

**Pris:** Kurset er støttet af Trygfonden, og tilbydes gratis til udvalgte deltagere i alle kredse. En kreds skal tage to på hinanden følgende kursusdatoer, således at underviseren undgår unødig kørsel mellem kredsene.

**Bestilling:** Sker via kredsens kursuskoordinator.